Document ID: 32010D0347

DECIZIA COMISIEI
din 19 iunie 2010
de modificare a Deciziei 2004/388/CE privind un document pentru transferul intracomunitar de explozibili
[notificată cu numărul C(2010) 3666]
(Text cu relevanță pentru SEE)
(2010/347/UE)
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Directiva 93/15/CEE a Consiliului din 5 aprilie 1993 de armonizare a dispozițiilor privind introducerea pe piață și controlul explozibililor de uz civil (1), în special articolul 13 alineatul (5),
întrucât:
(1)
Sistemul de transfer de explozibili în cadrul teritoriului Uniunii stabilit în Directiva 93/15/CEE prevede autorizarea diferitelor autorități competente din zonele de origine, de tranzit și de destinație a explozibililor.
(2)
Prin Decizia 2004/388/CE a Comisiei din 15 aprilie 2004 privind un document pentru transferul intracomunitar de explozibili (2) a fost stabilit un document model care să fie utilizat pentru transferul de explozibili și care să conțină informațiile necesare în sensul articolului 9 alineatele (5) și (6) din Directiva 93/15/CEE, în scopul facilitării transferurilor de explozibili între statele membre, asigurându-se totodată respectarea cerințelor de siguranță necesare pentru transferul acestor produse.
(3)
Decizia 2004/388/CE ar trebui adaptată pentru a ține cont de faptul că s-a creat un sistem electronic pentru autorizații de transfer, acesta fiind disponibil tuturor statelor membre.
(4)
În special, autoritatea competentă a statului membru de origine ar trebui să poată imprima toate documentele necesare și să poată elibera furnizorului documentul pentru transferul intracomunitar de explozibili după ce a verificat că toate autoritățile competente din statele membre în cauză și-au acordat autorizația de transfer, deoarece aceasta va reduce sarcina administrativă pentru societățile și autoritățile statelor membre.
(5)
Studiul de evaluare privind punerea în aplicare a Directivei 93/15/CEE, efectuat în numele Comisiei Europene, a concluzionat că este necesar să se scurteze procedura pentru acordarea autorizațiilor de transfer de către statele membre. Ar trebui introdus un sistem electronic comun în vederea remedierii acestei situații.
(6)
În documentul „Small Business Act” pentru Europa (3) și în A treia analiză strategică a programului pentru o mai bună legiferare în Uniunea Europeană (4), Comisia Europeană și-a asumat obiectivul de a crește nivelul de previzibilitate și de a sprijini întreprinderile să se pregătească mai bine pentru modificări legislative. În mod specific, a fost identificat un sistem de date comune de intrare în vigoare pentru a garanta, acolo unde este posibil, că data aplicării legislației care afectează întreprinderile corespunde unor anumite date fixate în cursul anului ca măsură pentru atingerea acestui obiectiv. Aceasta ar trebui luată în considerare la stabilirea datei de aplicare a prezentei decizii.
(7)
Măsurile prevăzute de prezenta decizie sunt conforme cu avizul comitetului instituit în conformitate cu articolul 13 alineatul (1) din Directiva 93/15/CEE,
ADOPTĂ PREZENTA DECIZIE:
Articolul 1
Decizia 2004/388/CE se modifică după cum urmează:
1.
Se inserează articolul 3a de mai jos:
„Articolul 3a
În cazul în care statul membru de origine, statul membru de destinație și oricare dintre statele membre de tranzit utilizează sistemul electronic comun pentru autorizarea transferului de explozibili pe teritoriul Uniunii, se aplică procedura prevăzută la paragrafele al doilea-al cincilea.
Destinatarul prezintă documentul pentru transferul intracomunitar de explozibili spre autorizare doar autorității competente din statul membru de destinație, pe suport de hârtie sau în format electronic, având completate secțiunile 1-4.
După ce a acordat propria sa autorizație, statul membru de destinație trimite autorizația statului membru de origine utilizând sistemul electronic comun.
După ce a acordat propria sa autorizație, autoritatea competentă din statul membru de origine cere autorizarea din partea autorităților competente din toate statele membre de tranzit utilizând sistemul electronic comun.
După primirea tuturor autorizațiilor, autoritatea competentă din statul membru de origine va elibera documentul pentru transferul intracomunitar de explozibili, indicând furnizorului acordul tuturor statelor membre în cauză, pe suport de hârtie, având mijloace sigure de identificare, în limba (limbile) statului membru de origine, statului (statelor) membru (membre) de tranzit (dacă este cazul), statului membru de destinație și în limba engleză.”
2.
În anexă, la punctul 2 din notele explicative, la sfârșitul paragrafului se adaugă următoarea teză: „Acest punct nu se aplică în cazul în care se utilizează sistemul electronic comun descris la articolul 3a.”
Articolul 2
Prezenta decizie se aplică de la 29 octombrie 2010.
Articolul 3
Prezenta decizie se adresează statelor membre.
Adoptată la Bruxelles, 19 iunie 2010.

Labels: 3
12
8
1